उसकी लड़ाई दोहरी है, अपने-पराये दोनों से। वह उन सबकी खिलाफत करती है, जो आदिवासी जीवन-समाज को गंदला करने में; उसका लूट-खसोट करने पे अमादा रहते हैं। दूसरे शब्दों में कहा जाए तो मैना की लड़ाई आदिवासी जीवन और समाज को मुख्यधारा समाज की पूँजीवादी शक्तियों द्वारा मुनाफे का चरागाह समझने की मानसिकता के खिलाफ होती है। यही कारण है कि वह बाँसगड़ा अंचल से तेजाब (जहर) की फैक्टरी हटाने को कटिबद्ध होती है। इसी फैक्टरी के विरोध स्वरूप उसे जेल जाना पड़ता है; अपने उस परिवार को त्यागना पड़ता है, जो महेन्द्रबाबू जैसे मुख्यधारा समाज की पूँजीवादी वर्चस्वशील शक्ति के हाथों की कठपुतली बन जाता है।